የህንድ ኩባንያ እምነበረድ ማምረቻ አቋቋመ
አሊሻ ማይኒንግ የተሰኘ የህንድ ኩባንያ በቡራዩ ከተማ በ2.5 ሚሊዮን ዶላር ወጪ የእምነበረድ ማምረቻ አቋቋመ፡፡አሊሻ ማይኒንግ የእምነበረድ ማውጫ ካባ በቤኒሻንጉል ጉሙዝ ክልል መንዲ ከተማ አቅራቢያ ከሁለት ዓመት በፊት የተረከበ ሲሆን፣ በቡራዩ ከተማ ከአንድ ኢትዮጵያዊ ባለሀብት ጋር በሽርክና የእምነበረድ ማምረቻውን በ20,000 ካሬ ሜትር ቦታ ላይ ገንብቶ አጠናቋል፡፡የአሊሻ ማይኒንግ ዋና ሥራ አስኪያጅ ሚስተር ሃይንጋር ለሪፖርተር እንደገለጹት፣ ኩባንያቸው ዘመናዊ የእምነበረድ መቁረጫና ማለስለሻ ማሽኖችን ከህንድና ከቻይና አስመጥቶ ተክሏል፡፡ የፋብሪካው ግንባታና የማሽን ተከላ ሥራ ተጠናቆ ጥር 26 ቀን 2007 ዓ.ም. ምርት መጀመሩን ሚስተር ሃይንጋር ተናግረዋል፡፡የእምነበረድ ማምረቻው በዓመት 360,000 ካሬ ሜትር እምነበረድ የማምረት አቅም እንዳለውም ለማወቅ ተችሏል፡፡ በአሁኑ ወቅት ፋብሪካው 2.52 በ1.37 ሜትር ስፋት ያለው ያለቀለት እምነበረድና የተለያዩ መጠን ያላቸው የእምነበረድ የወለል ንጣፍ (ታይልስ) በማምረት ላይ እንደሚገኝ ሥራ አስኪያጁ ጠቁመዋል፡፡ፋብሪካው ትዕዛዞችን መቀበል መጀመሩን የተናገሩት ሚስተር ሃይንጋር፣ በቂ ምርት በመጋዘን እንዲኖረው ለማድረግ ጥረት በማድረግ ላይ እንደሆነ ገልጸዋል፡፡ከአዲስ አበባ 640 ኪሎ ሜትር ርቀት ላይ በምትገኘው መንዲ ከተማ አቅራቢያ የሚገኘው የአሊሻ ማይኒንግ የእምነበረድ ማውጫ ካባ በወር ከ2,400 እስከ 3,500 ሜትር ኪዩብ የተጠረበ እምነበረድ በማምረት ላይ ይገኛል፡፡ በካባው ላይ ተጨማሪ አንድ ሚሊዮን ዶላር ወጪ እንደተደረገ ለመረዳት ተችሏል፡፡ ‹‹የምናመርተው እምነበረድ ከፍተኛ ጥራት ያለው ነው፤›› ያሉት ሚስተር ሃይንጋር ለሆቴል፣ ለሪል ስቴትና ለመኖሪያ ቤቶች ግንባታ ሊውል እንደሚችል ተናግረዋል፡፡‹‹እምነበረዳችን የህንድ ታጅማሃል ቤተ መንግሥት ከተገነባበት ማቴሪያል ጋር ተመሳሳይነት ስላለው፣ የህንድ ነጋዴዎች ምርታችንን ለመግዛት ፍላጐት አሳይተዋል፤›› ያሉት ሚስተር ሃይንጋር፣ ከህንድ በተጨማሪ የሳዑዲ ዓረቢያ፣ የስፔንና የቻይና ኩባንያዎች ምርቱን ለመግዛት ፍላጐት እንዳሳዩ አስረድተዋል፡፡አሊሻ ማይኒንግ በዓመት ስድስት ሚሊዮን ዶላር ገቢ ለማስገባት እንዳቀደና ከምርቱ 60 በመቶውን ለአገር ውስጥ 40 በመቶውን ለውጭ ገበያ ለማቅረብ መሰናዳቱን ገልጸዋል፡፡ኩባንያው ለ30 ኢትዮጵያዊያን የሥራ ዕድል የፈጠረ ሲሆን፣ በሦስት ወራት ውስጥ የሠራተኞቹን ቁጥር ወደ 100 ያሳድጋል ተብሏል፡፡ ኩባንያው ከአሁኑ የማስፋፊያ ዕቅድ እንዳለው ዋና ሥራ አስኪያጁ ተናግረዋል፡፡ ተጨማሪ ሁለት የመቁረጫ ማሽኖችና ሌሎች ማሽኖችን በማስገባት ከተረፈ ምርት የቀለም ማምረቻ ግብዓት ማምረትና ለሐውልት ሥራ የሚውል እምነበረድ የማምረት ዕቅድ መያዙን አክለዋል፡፡የኢትዮጵያ መንግሥት አስፈላጊውን ድጋፍ እንዳደረገላቸው የሚናገሩት ሚስተር ሃይንጋር፣ የውኃና የኤሌክትሪክ አቅርቦቱም መልካም እንደሆነ ገልጸዋል፡፡ ‹‹የማዕድን ሚኒስቴር ኃላፊዎች በጣም ረድተውናል፡፡ የገጠመን ምንም ዓይነት ችግር የለም፤›› ብለዋል፡፡የአሊሻ ማይኒንግ እናት ኩባንያ በኢትዮጵያ ውስጥ በሪል ስቴት ዘርፍ የመሠማራት ዕቅድ ነድፎ በአዲስ አበባ ወሎ ሠፈር አካባቢ ባለ 15 ፎቅ የንግድ ማዕከልና የመኖሪያ አፓርትመንት ለመገንባት በዝግጅት ላይ ይገኛል፡፡ በተጨማሪም በድንጋይ ከሰልና በብረት ማዕድን ፍለጋና ምርት ለመሰማራት ከፍተኛ ፍላጐት እንዳለው ሥራ አስኪያጁ ገልጸው፣ ኩባንያቸው እስካሁን ከባንክ ምንም ዓይነት ብድር አለመውሰዱን አስታውቀዋል፡፡አሊሻ ማይኒንግ ከሁለት ዓመት በፊት በህንድ ባለሀብቶች የተመሠረተ የማዕድን ኩባንያ ነው፡፡     